钦定古今图书集成/明伦汇编/闺媛典/第069卷 > 曲秋叶儿
## 钦定古今图书集成/明伦汇编/闺媛典/第069卷 > 曲秋叶儿

按《五台县志》：“曲氏女，名秋叶，大同灵丘人。父大保，母
马氏，弟价子。家甚贫，居代州碾玉村。女生而颀晳，性
娟静。万历十七年，岁值大祲，女年十七，父母携就食
五台问，舍于生员安崇德家。崇德见女殊色，以母所
居东舍三楹僦之。女见同院，意甚不乐，欲隔以居。父
曰：‘暂留，俟再卜’。因乏食，代为人牧牛。一日，大保恐牛”
众践人田禾，携妻子同驱而出，独女在家。崇德瞰其
独处，从门外扬秽言以蔑女曰：“女身大如许，尚处子
耶？”女闻计难与之较，俟母回语之。崇德以女佯不知
也，复用言挑之，因掷梨房内，女遂大哭。适母回，见地
遗一红封，发之则梨也。女恚云：“拾此秽物何事？姑留
原所，以待父归。”因哽咽曰：“此地吾固不愿居，今不速
移，不可。”母问故以告，母反不信崇德母欲掩子过，亦
在旁云：“必无是，毋长舌。”女心愤之。后父母三人复驱
牛出，崇德又至，挑女如前，女严辞正色拒之。崇德骂
曰：“汝愬若母，能奈我何？使人闻之，河水不能涤也。”女
益愤。值母回，入见女哭，始信。女见父母贫懦，力不能
去，难自全，乃宛转绐母曰：“家明日无粮，可往贷他所。”
母不悟，甫出门，而女已阖门自缢矣。因讼官，置崇德
于法。巡按具题旌表，有司买地筑坟建院，使其弟居
守，岁时致祭焉。